อยู่ในช่วงสร้างฐานโมนิก้าและทีมงาน
*ถ้าให้ “โมนิก้า” ประเมินสถานการณ์ของตลาดหุ้นไทยในรอบสัปดาห์นี้ เดี๊ยนคงพึ่งพิงสัญญาณเทคนิคเป็นหลัก เพราะช่วยให้ทุกคนเข้าใจมูฟเม้นท์การลงทุนเที่ยวนี้เป็นอย่างดี และถ้าพูดถึงเรื่อง “overbought”และ “oversold”ย่อมทำให้นักเล่น “หน้าใหม่ หน้าเก่า” รับรู้ถึงความเสี่ยงที่จะเกิดขึ้นกับตนเองเป็นอย่างดี จึงขอเริ่มต้นการเม้าท์ด้วยข้อมูลตัวเลขล้วนๆ นะคะ
27 พ.ค. 2558

*ถ้าให้ “โมนิก้า” ประเมินสถานการณ์ของตลาดหุ้นไทยในรอบสัปดาห์นี้ เดี๊ยนคงพึ่งพิงสัญญาณเทคนิคเป็นหลัก เพราะช่วยให้ทุกคนเข้าใจมูฟเม้นท์การลงทุนเที่ยวนี้เป็นอย่างดี และถ้าพูดถึงเรื่อง “overbought”และ “oversold”ย่อมทำให้นักเล่น “หน้าใหม่ หน้าเก่า” รับรู้ถึงความเสี่ยงที่จะเกิดขึ้นกับตนเองเป็นอย่างดี จึงขอเริ่มต้นการเม้าท์ด้วยข้อมูลตัวเลขล้วนๆ นะคะ
*สิ่งที่นักเล่นควรรู้ตั้งแต่เวลานี้คือ ทิศทางการเคลื่อนตัวยังเป็น side way แรงซื้อยังหนุนเข้ามาเป็นระยะ(ขึ้นอยู่สถานการณ์ลงทุนในตอนนั้น) แต่ที่น่ากังวลคงเป็นผลมาจากค่า MACD ฟ้องว่า ค่าบวกกำลังเปลี่ยนเป็นค่าลบ ตลาดหุ้นจำเป็นต้องสร้างฐานเป็นการชั่วคราว หลังจากนั้นถึงจะมีสิทธิ์วิ่งระเบิดเถิดเทิง ห้วงเวลานี้ถึงเป็นจังหวะของการกำหนดทิศทางการลงทุนรอบใหม่นะจะบอกให้
*งานนี้ไม่เชื่อ ไม่เป็นไร แต่อยากบอกให้รู้ไว้ หุ้นในกระดาน most active กำลังผลัดเปลี่ยนหมุนเวียนขึ้นมาเป็นดาวเด่น สะท้อนให้เห็นว่า หุ้นตัวไหนมีข่าวดีๆ ข่าวเด็ดๆ รับรองติดลมบนอย่างแน่นอน “โมนิก้า” ถึงไม่วอรี่กับเหตุการณ์เฉพาะหน้าที่เกิดขึ้นกับหุ้นบางตัว แต่อยากให้แฟนคลับรู้จักทำตัวเป็นสนต้องลม เพื่อเพิ่มโอกาสในการสร้างผลตอบแทนที่สูงขึ้นเจ้าคะ
*เหมือนกับในรายของ EPCOกระชากขึ้นมาปิดที่ 6.25 บาท บวกไป 0.15 บาท หรือขึ้นไป 2.46% ด้วยมูลค่าการซื้อขาย 136.71 ล้านบาท “โมนิก้า” ถือเป็นเรื่องของจังหวะเวลาที่ผสมผสานกันอย่างลงตัว หุ้นถึงทะยานขึ้นอีกรอบอย่างช้าๆ  และมีลุ้นจะขึ้นไปทดสอบ 7 บาทเป็นครั้งที่ 2 ในรอบ 2 เดือนแสดงว่า ฐานแน่นขึ้น แรงเทขายแปรเปลี่ยนเป็นแรงซื้อ พวกนกรู้ถึงกระโจนใส่อย่างอุตลุดไงล่ะคะ
*ส่วนในรายของ ACD มองในมุมของความสามารถทำกำไร “โมนิก้า” ถือเป็นหุ้นตัวอันตรายสำหรับการลงทุนเที่ยวนี้จริงๆ ข่าวบวกใหม่ๆ เป็นเพียงเรื่องเพ้อเจ้อ โอกาสในการขยายฐานธุรกิจไม่ง่ายเหมือนเดิม อีกทั้งเจอคู่แข่งตีขนาบข้างตลอดเวลา ก็เลยไม่รู้ว่า กำไรในช่วง 2 ปีข้างหน้าจะเอามาจากที่ไหน แถมค่า P/Eคำนวณไม่ได้  สตอรี่เกี่ยวกับ growth ไม่มีความชัดเจน การที่หุ้นวิ่งขึ้นมาปิดที่ 3.46 บาท บวกไป 0.32 บาท หรือขึ้นไป 10.19% บอกได้แค่ว่า ลางเนื้อชอบลางยานะตัวเอง
*ผิดกับในรายของ CHO รายนี้เป็นหุ้นที่ “โมนิก้า” เชียร์มาแต่ไหน แต่ไร เหตุผลไม่มีอะไรมาก แค่เห็นความตั้งใจของ “เสี่ยจิง” บวกกับโปรไฟล์ในอดีตเป็นหุ้นเติบโต เดี๊ยนถึงไม่มีอะไรค้างคาใจที่เห็นหุ้นวิ่งมาปิด 3.88 บาท แม้จะเป็นก้าวเล็กๆ แต่ทุกอย่างที่เกิดขึ้น มีข้อมูลซัพพอร์ตเป็นขั้นเป็นตอน..ทราบแล้วบอกต่อด้วยนะคะ
*ส่วนดาวเด่นอีกรายที่ “โมนิก้า” อยากให้จับตาเป็นพิเศษ เพราะเริ่มปล่อยข่าวสารทีเด็ดออกมาเรียกน้ำย่อยอีกรอบ ก็คือ AJDว่ากันว่า แผนงานในปี 58 เรียกเสียงกรี๊ดกร๊าดจากผู้เล่นได้อย่างแน่นอน โดยเฉพาะในมุมของอัตราการเติบโตเที่ยวนี้ มีการปักธงให้เห็นแล้วว่า เติบโตเกิน 50% ซึ่งสืบเนื่องมาจาก กสทช. เร่งแจกคูปองทีวีดิจิตอล ส่งผลให้ยอดขายกล่อง 2 กล่องอยู่แค่เอื้อม งานนี้เม้าท์ได้แค่ว่า ช้าหมด อดเบยยยย..อิอิอิ
*สำหรับหุ้นที่มาแรงแซงทางโค้ง และแมงลือเม้าท์กันให้แซ่ดก็คือSWCพรายกระซิบที่แฝงตัวอยู่กับแม่ค้าฝั่งตลาดคลองเตยแอบได้ยินข่าวดีบางอย่างที่จะประกาศอย่างเป็นทางการในเร็วๆ นี้ และเรื่องดังกล่าวก็เกี่ยวข้องกับตัวเลขผลประกอบการในงวดถัดไปเสียด้วย วานนี้ถึงเห็นราคาหุ้นขยับขึ้นมาปิดที่ 10.10 บาท บวกไป 0.70 บาทมีสิทธิ์ไปถึง13 บาทเหมือนเช่นที่เคยเกิดขึ้นก่อนหน้านี้แน่ๆ เจ้าค่ะ
*เช่นเดียวกับในรายของABICOหลายคนอาจมองว่า ราคาหุ้นแพงเกินไป?? แต่จิ้งจกแถวย่านรัชดาฯ ทักว่าไม่แพงหรอกจ้า..เพราะตัวบริษัทยังมีข่าวดีบางอย่างที่ทยอยเปิดเผยต่อสาธารณชน และเรื่องดังกล่าวก็เกี่ยวข้องกับผลประกอบการเหมือนกับรายข้างต้นเสียด้วย จึงมีการให้ราคาในใจไว้หลายระดับ  ขณะที่ราคาปิดวานนี้อยู่ที่ 12.30 บาท บวกไป 0.30บาท หรือขึ้นไป 2.50 % กรุณาฟังหูไว้หูก็แล้วกันนะคะ
*ป.ล. ถ้ามองการเคลื่อนตัวของหุ้นข้างต้นอย่างเป็นระบบจะเห็นว่า หุ้นเหล่านี้กำลังอยู่ในช่วงสร้างฐานเหมือนดัชนี ส่วนจะสร้างฐานได้สำเร็จไหม? ยังเป็นเรื่องที่ต้องติดตามดูกันต่อไป..จริงไหมเอ่ย!
 